送歐陽推官赴華州監酒
作者：蘇軾
朝代：宋

paragraphs: 我觀文忠公，四子皆超越。
仲也珠徑寸，照夜光如月。
好詩真脫兔，下筆先落鶻。
知音如周郎，議論亦英發。
文章乃餘事，學道探玄窟。
死爲長白主，名字書絳闕。
傷心清潁尾，已伴白鷗沒。
喜見三少年，俱有千里骨。
千里不難到，莫遣歷塊蹶。
臨分出苦語，願子書之笏。